Referendum 2015

(otvorený list slovenským biskupom)

Otcovia biskupi Slovenskej republiky,

Boh vás postavil do historickej doby. Byť dnes biskupom znamená byť alebo duchovným mučeníkom, a možno aj fyzickým, alebo sa stať apoštolom s duchom Judáša. Jednoducho povedané každý z vás teraz vošiel do Božej pasce, ktorá sa nazýva zodpovednosť, a to pred Bohom i pred národom. Teraz ste postavení pod mikroskop a Boží nepriateľ váš čistí ako pšenicu skúškami. V určitej skúške ste neobstáli a zapreli Krista ako apoštol Peter. Asi pred štyrmi rokmi vás niekoľkí novokňazi vyzvali, aby ste v tejto historickej dobe, kedy herézy ničia cirkev, jasne formulovali vieru a vyznali ju verejne, aspoň pred dvoma svedkami. Bolo vašou povinnosťou sa jasne odriecť heréz historicko-kritickej metódy, ktorá popiera Kristovo Božstvo. Metóda obsahuje vymyslenú teóriu o tzv. Kristovi historickom a Kristovi viery. Táto metóda prakticky popiera všetko nadprirodzené v Biblii i samotnú Božskú inšpiráciu Biblie. Takisto ste sa mali odriecť ducha Assisi - ducha zhubného synkretizmu s pohanstvom, ktorý je zároveň závažným hriechom proti prvému prikázaniu Desatora. Synkretizmus je bytostne spojený s okultizmom, ktorý je pohanským falošným duchovnom. Božie slovo svedčí: „Pohania neobetujú Bohu, ale démonom.“ (1 Kor 10,20n)

Takisto ste mali povedať jasné slovo proti homosexualizmu a dištancovať sa od spolupráce so slobodomurármi. Bolo pokrytectvom tvrdiť: „Kto si dovoľuje mňa, biskupa, vyzvať k vyznaniu viery?! Čo je mi do nejakého usmrkaného novokňaza. Treba mu dať najťažší trest.“ Odpovedáme: Ten kňaz či tí kňazi mali právo aj povinnosť vo svedomí vás k tomuto kroku vyzvať. Vy, ako pastieri, ste povinní aj poslednej vdove na takú závažnú otázku dať jasnú odpoveď a vyznať vieru! Bolo pokrytectvom tvrdiť: „Ja predsa vyznávam každú nedeľu Krédo v liturgii!“ Lenže to vyznáva aj malé dieťa, a ústami to pokojne bude vyznávať aj heretik Tomáš Halík, ktorý ale vzkriesenie prijíma nadhistoricky, symbolicky, eschatologicky, mysticky ... ale popiera reálne a historické vzkriesenie! On dokonca tvrdí, že je zároveň „tým i oným“, budhistom i katolíkom. A tento človek je prezidentom katolíckych študentov v ČR.

Tým, že ste potrestali exkomunikáciou do 24 hodín nevinných, tým ste ipso facto stiahli exkomunikáciu na seba a nie na nich. Peter zaprel Ježiša pred neznámou slúžkou, potom konal pokánie a horko plakal! Vy ste verejne zapreli toho istého Krista. Ježiš vám teraz dáva novú šancu tak, ako ju dal apoštolovi Petrovi. On nakoniec umiera ako mučeník za Krista a Jeho evanjelium.

Po chlapsky si priznajte svoju chybu, svoju zradu, zlý príklad, takisto po chlapsky urobte krok viery a pokánia. Teraz máte šancu. Na Slovensku má byť referendum, ktoré sa týka rodiny a amorálneho „genderu“. Je to zázrak, že bola daná možnosť referenda, zrejme aj politici museli čeliť veľkému tlaku z Bruselu, aby referendum nebolo. Vy ako pastieri povedzte katolíkom i celej slovenskej verejnosti jasné slovo týkajúce sa rodiny, ktorú tvorí muž, žena a deti. Pseudo-rodina, ktorú tvoria homosexuáli, ktorí na nejaký čas adoptujú deti, vedie k sebazničeniu slovenského národa.

Podobná situácia ideologického tlaku bola v roku 1950 a reagoval na ňu pastierskym listom arcibiskup Josef Beran. Vtedy sa tiež vyjadril: „Katolícke noviny už nie sú katolícke.“ Je to hrozné, ale je pravdou: „Katolícka cirkev dnes kvôli herézam a synkretizmu už nie je katolíckou.“ Slovensko chce ale ostať verné pravovernému dvojtisícročnému učeniu a tradícii Katolíckej cirkvi. Dnes to ale závisí predovšetkým od vás, od vašej vernosti Kristovi, Jeho evanjeliu a pravovernej tradícii.

V roku 1950 sa proti pastierskemu listu postavila komunistická vláda. Preto bol na fary prinášaný tajne a ŠtB i polícia sa vyhrážali kňazom, že nesmú list čítať. Našli sa ale odvážlivci, a bolo ich veľa, ktorí list prečítali. Boli potrestaní tým, že boli takzvane preložení do pohraničia, iní boli zbavení štátneho súhlasu, niektorí išli ako väzni do Jáchymovských uránových baní. S niektorými sme o tom už skôr hovorili. Väčšina slovenských kňazov i biskupov sa v tejto dobe skúšky zachovala statočne. Dnes sa vyžaduje rovnaká odvaha proti duchu globalizácie, ktorý je záludnejší ako komunizmus a tiež nebezpečnejší. Situácia je tým zložitejšia, že zároveň pôsobí duch herézy a synkretizmu, ktorý zasadil smrteľnú ranu Vatikánu. Dnes gender-ideológia popiera, že muž je mužom a žena ženou. Privileguje homosexualizmus, mení zákony a odporcov trestá väzením. Slovenský národ čaká na jasné slovo pastiera. Mlčať v tejto situácii by bolo zradou cirkvi i slovenského národa! Vy ste povinní pred Bohom i národom napísať jasný pastiersky list, ktorý má byť pre Slovensko prorockým listom!

